青雲觀

青雲觀係香港存在最早嘅道場，喺新界屯門區青山東麓嘅青山禪院裏面，主神係斗姆，重有供奉觀音菩薩、三帝、呂祖、王靈官、彌勒、朱立天君、濟公、關帝、泰國佛。

歷史 
南朝劉宋嘅時期，聽講杯渡禪師坐住個大木杯過海南下屯門青山，啲人為咗紀念佢，就喺青山上面起咗杯渡庵。原本係佛寺嘅杯渡庵喺隋朝嗰時改叫普渡道場，到唐朝又改叫雲林寺，再至到五代十國，廣東地區由南漢統治，佢哋嘅君主信奉佛教，就封咗青山做瑞應山，屯門縣官陳延曾經下令鑄造杯渡禪師像安放喺山上供奉。到咗北宋宣和元年，再將佢改做寺院道場，迫啲僧人改着道服居住，下詔改名斗姆宮。至到元、明兩朝期間，又改叫青雲觀。清朝初時因為沿海遷界而荒廢咗，到復界後又恢復舊名，係屯門陶氏起嘅，更擁有青雲觀，直至到道光時期至批准擴建。

原本係道教先天道道長嘅香港商人陳春亭獲委任做青雲觀嘅住持，但佢喺1918年前往寧波觀宗寺出家，皈依佛門，法號顯奇，回港後就同埋張純白居士、青雲觀同埋附近土地嘅業主屯門陶氏商議喺塊地修建寺院，到咗1920年，各項工程都起好，改叫「青山禪院」，同時重修喺大雄寶殿側邊破損嘅青雲觀，成為寺院裏面嘅一間道觀，完工嗰日屯門陶氏重送嚟牌匾祝賀。

青雲觀正門嘅石額係道光己丑秋來時所刻，道觀依山而起，裏面分兩層，底層係前殿，供奉觀音大士，高層前面係天階，後面係正殿，中間供奉斗姆，旁邊係王靈宮。觀裏面有一條長木魚，壁上面嵌有道光廿三年屯門陶氏善信題助田租細目嘅「送田芳命碑」、道光廿二年重修時南海譚心翼捐贈嘅銅鐘同民國九年青山禪院落成開幕紀念標題係「道院重光」木匾。

圖片

青山 (香港)
香港廟宇
香港道教建築